Broj: 711-I-739-M-39/20-02-19

Zagreb, 30. travnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnice Jadranke Matok-Bosančić, zamjenice gradonačelnika Grada Kaštela,** za davanjem mišljenja Povjerenstva, na 84. sjednici, održanoj 30. travnja 2020.g., daje sljedeće

**MIŠLJENJE**

1. **Grad Kaštela može stupiti u poslovni odnos s trgovačkim društvom CORONA-COPY d.o.o., u vlasništvu bračnog druga dužnosnice, ukoliko dužnosnica i Grad Kaštela postupe u skladu s uputama Povjerenstva iz ovog mišljenja.**
2. **Grad Kaštela dužan je postupak jednostavne nabave usluga najma i održavanja fotokopirnih strojeva za 2020.g., koje u svojoj ponudi ima trgovačko društvo CORONA-COPY d.o.o. iz Kaštel Sućurca, bez obzira na procijenjenu vrijednost konkretne nabave u Planu nabave za proračunsku godinu 2020.g., provesti sukladno pravilima postupka jednostavne nabave velike vrijednosti, propisanim Pravilnikom o provedbi postupaka jednostavne nabave Grada Kaštela (Službeni glasnik Grada Kaštela broj 5/17.), uz obaveznu objavu zahtjeva za prikupljanje ponuda te u slučaju izravnog upućivanja zahtjeva gospodarskim subjektima, uz obvezno upućivanje zahtjeva na adresu najmanje tri gospodarska subjekta.**
3. **Dužnosnica Jadranka Matok-Bosančić dužna se, u postupku nabave usluga najma i održavanja fotokopirnih strojeva Grada Kaštela, izuzeti od obavljanja poslova predsjednika stručnog povjerenstva naručitelja i svih drugih eventualno povjerenih poslova, vezanih za razmatranje i odabir ponuda te sklapanja i provedbu ugovora s odabranim ponuditeljem. Ukoliko na zahtjev za prikupljanje ponuda svoju ponudu podnese trgovačko društvo CORONA-COPY d.o.o. te ukoliko navedena ponuda bude odabrana kao najpovoljnija, dužnosnica Jadranka Matok-Bosančić dužna je o navedenoj okolnosti obavijestiti Gradsko vijeće Grada Kaštela te istu okolnost objaviti na službenim internetskim stranicama Grada Kaštela.**
4. **U slučaju izvanredne potrebe za nabavom određenih usluga koje na tržištu nudi trgovačko društvo CORONA-COPY d.o.o., a koje nisu bile obuhvaćene prethodno provedenim postupkom prikupljanja ponuda sukladno točki II. i III. ove izreke, Grad Kaštela za nabavu te robe ili usluga ne može izravno stupiti u poslovni odnos s trgovačkim društvom CORONA-COPY d.o.o.**
5. **Dužnosnica i Grad Kaštela dužni su, u slučaju odabira ponude trgovačkog društva CORONA-COPY d.o.o., prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Jadranka Matok-Bosančić, zamjenica gradonačelnika Grada Kaštela. U knjigama ulazne pošte zahtjev je zaprimljen 29. travnja 2020.g., pod poslovnim brojem 711-U-1698-M-39/20-01-4 povodom kojeg je otvoren predmet broj M-39/20.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i Jadranka Matok-Bosančić povodom obnašanja dužnosti zamjenice gradonačelnika Grada Kaštela obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da je za davanje mišljenja potrebno pribaviti određene podatke ili isprave, navedeni rok se produljuje.

Dužnosnica u zahtjevu navodi da je odlukom Povjerenstva broj: 711-I-1158-M-31/19-06-8 od 17. svibnja 2019.g .utvrđeno da su Grad Kaštela i dužnosnica postupili sukladno uputama Povjerenstva iz mišljenja broj: 711-I-603-M-31/19-02-8 od 1. ožujka 2019.g. danim vezano za nabavu usluge najma i održavanja fotokopirnih strojeva od trgovačkog društva CORONA-COPY d.o.o. u vlasništvu supruga dužnosnice te su Grad Kaštela i navedeno trgovačko društvo 12. lipnja 2019.g sklopili ugovor o najmu printera. Nastavno na navedeno, dužnosnica od Povjerenstva traži upute za postupanje u sljedećem ugovornom razdoblju.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa Zakonom. Stavkom 4. propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stavkom 6. istog članka propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, između ostalih, bračni ili izvanbračni drug dužnosnika.

Stavkom 4. istog članka propisano je da su trgovačka društva poslovni subjekti u smislu ZSSI-a.

Sukladno članku 15. stavku 1. Zakona o javnoj nabavi („Narodne novine“ broj 120/16.) jednostavna nabava je nabava do vrijednosti pragova iz članka 12. stavka 1. toga Zakona, odnosno do 200.000,00 kn neto za nabavu roba i usluga, odnosno do 500.000,00 kn neto za nabavu radova. Na temelju stavka 2. istog članka pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. Naručitelj je obvezan opći akt iz stavka 2. toga članka te sve njegove kasnije promjene objaviti na internetskim stranicama. Sukladno članku 6. stavku 1. točki 2. Zakona o javnoj nabavi, jedinice lokalne samouprave su također javni naručitelji u smislu citirane odredbe Zakona o javnoj nabavi.

Člankom 4. Zakona o javnoj nabavi propisano je da je naručitelj u primjeni toga Zakona u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. Javna nabava ne smije biti osmišljena s namjerom izbjegavanja primjene ovoga Zakona ili izbjegavanja primjene pravila o javnoj nabavi male, odnosno velike vrijednosti ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

Sukladno članku 28. stavku 1. i 4. Zakona o javnoj nabavi, naručitelj je obvezan donijeti plan nabave za proračunsku ili poslovnu godinu, u kojem se navode svi predmeti nabave čija je vrijednost jednaka ili veća od 20.000,00 kuna.

Uvidom u spis predmeta broj M-31/19 utvrđeno je da je Gradsko vijeće Grada Kaštela 20. lipnja 2017.g. donijelo Pravilnik o provedbi postupaka jednostavne nabave („Službeni glasnik Grada Kaštela“ broj 5/17., u daljnjem tekstu: Pravilnik) kojim je uređen postupak koji prethodi stvaranju ugovornog odnosa za nabavu robe, radova i usluga procijenjene vrijednosti do 200.000,00 kn za nabavu roba i usluga, odnosno do 500.000,00 kn za nabavu radova. U svrhu određivanja različitih pravila postupka nabave, člankom 3. Pravilnika, nabava robe, usluga i radova procijenjene vrijednosti do 50.000,00 kuna nazvana je jednostavnom nabavom male vrijednosti, a nabava procijenjene vrijednosti veće od 50.000,00 kuna jednostavnom nabavom velike vrijednosti. Sukladno članku 4. Pravilnika, gradonačelnik je odgovoran za: donošenje Zaključka o odobrenju jednostavne nabave; imenovanje stručnog povjerenstva naručitelja; donošenje Odluke o odabiru/poništenju te sklapanje ugovora. Sukladno izričitoj odredbi članka 4. Pravilnika, gradonačelnik u stručno povjerenstvo naručitelja imenuje zamjenika gradonačelnika kao predsjednika toga povjerenstva. Člankom 4. Pravilnika ujedno je određeno da u slučaju potrebe gradonačelnik može u stručno povjerenstvo naručitelja imenovati i druge zaposlenike naručitelja i/ili vanjske suradnike zbog posebne vještine i znanja o određenom predmetu nabave. Člankom 7. Pravilnika je određeno da su svi članovi stručnog povjerenstva dužni aktivno sudjelovati u svim aktivnostima vezanim uz pripremu i provođenje jednostavne nabave, a osobito kod pripreme Zahtjeva za prikupljanje ponuda, otvaranja ponuda te pregleda i ocjene pristiglih ponuda. Člankom 10. Pravilnika propisano je da jednostavne nabave moraju biti usklađene s Planom nabave te da predmeti nabave, čija je procijenjena vrijednost jednaka ili veća od 10.000,00 kuna, moraju biti uvršteni u Plan nabave.

Uvidom u Registar dužnosnika utvrđeno je da gradonačelnik Grada Kaštela ima dva zamjenika koji navedenu dužnost obnašaju u mandatu 2017.-2021.g. i to dužnosnika Grgicu Benutića i dužnosnicu Jadranku Matok-Bosančić.

S obzirom da dužnosnica Jadranka Matok-Bosančić, kao jedna od dvoje zamjenika gradonačelnika Grada Kaštela, po položaju može biti imenovana u stručno povjerenstvo naručitelja za nabavu usluga najma fotokopirnih uređaja, a u proteklom razdoblju je ovu uslugu za Grad Kaštela na temelju ugovora pružalo trgovačko društvo CORONA-COPY d.o.o. u vlasništvu supruga dužnosnice, Povjerenstvo tumači da u konkretnoj situaciji privatni interes člana obitelji, konkretno supruga dužnosnice može utjecati na njenu nepristranost u obnašanju javne dužnosti.

Povjerenstvo utvrđuje da je u navedenim okolnostima potrebno poduzeti mjere u svrhu očuvanja integriteta i vjerodostojnosti dužnosnice, vanjskog dojma o nepristranosti u postupanju, kao i u svrhu jačanja transparentnosti u provođenju postupka jednostavne nabave te omogućavanja podjednakih poslovnih i tržišnih prilika svim zainteresiranim poslovnim subjektima. Povjerenstvo stoga ukazuje dužnosnici i Gradu Kaštela da je postupak jednostavne nabave usluga najma i održavanja fotokopirnih strojeva za 2020.g., bez obzira na procijenjenu vrijednost konkretne nabave u Planu nabave za proračunsku godinu 2020., potrebno provesti sukladno odredbama Pravilnika o provedbi postupaka jednostavne nabave Grada Kaštela kojima je propisan postupak jednostavne nabave velike vrijednosti, uz obaveznu javnu objavu zahtjeva za prikupljanje ponuda te u slučaju izravnog upućivanja zahtjeva gospodarskim subjektima, uz obvezno upućivanje zahtjeva na adresu najmanje tri gospodarska subjekta.

Sukladno navedenom, u opisanoj situaciji Grad Kaštela dužan je otkloniti primjenu iznimke propisane člankom 14. stavkom 9. Pravilnika koja omogućuje da se poziv za dostavu ponude uputi izravno malom broju određenih gospodarskih subjekata među kojima bi bilo i trgovačko društvo CORONA-COPY d.o.o. (ili samo tom trgovačkom društvu).

Nadalje, dužnosnica Jadranka Matok-Bosančić dužna se vezano za postupak nabave usluga najma i održavanja fotokopirnih strojeva Grada Kaštela, izuzeti od obavljanja poslova predsjednika stručnog povjerenstva naručitelja i svih drugih eventualno povjerenih poslova, vezanih za razmatranje i odabir ponuda te sklapanje i provedbu ugovora s odabranim ponuditeljem. Ukoliko na zahtjev za prikupljanje ponuda svoju ponudu podnese trgovačko društvo CORONA-COPY d.o.o. te ukoliko navedena ponuda bude odabrana kao najpovoljnija, dužnosnica Jadranka Matok-Bosančić dužna je navedenu okolnost deklarirati na Gradskom vijeću Grada Kaštela i na službenim internetskim stranicama Grada Kaštela.

Također, u slučaju izvanredne potrebe za nabavom određenih usluga koje nudi trgovačko društvo CORONA-COPY d.o.o., a koje nisu bile obuhvaćene gore opisanim postupkom prikupljanja ponuda, Grad Kaštela za nabavu te robe ili usluga ne može izravno stupiti u poslovni odnos s trgovačkim društvom CORONA-COPY d.o.o.

Povjerenstvo ističe da su dužnosnica i Grad Kaštela, kao tijelo javne vlasti u kojem dužnosnica obnaša javnu dužnost, u slučaju odabira ponude trgovačkog društva CORONA-COPY d.o.o., a prije stupanja u poslovni odnos, dužni dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će potom u posebnoj odluci, sukladno članku 18. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.

Slijedom navedenog, Povjerenstvo je dalo mišljenje i uputu kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Jadranka Matok-Bosančić, elektroničkom dostavom
2. Objava na internetskoj stranici Povjerenstva
3. Pismohrana